钦定古今图书集成/明伦汇编/官常典/第637卷 > 王橓征
## 钦定古今图书集成/明伦汇编/官常典/第637卷 > 王橓征

按《彰德府志》：“橓征，字应甫，万历间由教谕陞蒲州知
州。蒲多强藩巨室，橓征一持之以法，遂为少师韩公
所推重。州当西晋要冲，驿马派养民间，橓征为建官
厂，以苏其困。解州有监盐之利，而岁修堰工，蒲独代
受其累。民有鬻子女以供役者，为请于鹾，使折入编
户，以杜异时贻害。听断时，有以私干者，正色切责之”
曰：“狱者，民命所寄，宁失不经，何敢私鬻以召天谴？”郡
中巨贵欲假手以毙所怨者，橓征坚辞曰：“此官得失
甚易，敢杀人以媚人耶？”时强藩侵民田，橓征履亩立
界，使两情交得。又臬司某好饬厨馔供邮客，以延声
誉。行户不支，橓征销带质衣以给之，缘是拂其意，遂
致仕归。太史李绍贤有厨馔日供邮“客笑，甑尘谁为
使君怜”之句，盖当时《实录》云。